Hendrik Anthony Kramers
Hendrik Anthony Kramers var en hollandsk fysiker, professor ved universitetet i Utrecht i 1926 og i Leiden i 1934. Kramers opholdt sig i København 1916-26 som Niels Bohrs nærmeste medarbejder og medvirkede her til at udvikle Bohrs korrespondensprincip. Hans samarbejde med W. Heisenberg om dispersionsteori under dennes ophold i København i 1924 var en vigtig forudsætning for Heisenbergs udvikling af matrixmekanikken.
Kramers udviklede i 1926 WKB-metoden (Wentzel-Kramers-Brillouin) til approksimativ løsning af Schrödingerligningen og viste, at Bohrs kvantebetingelser gælder i første tilnærmelse i den nye kvantemekanik. Han bidrog herefter med vigtige teoretiske arbejder om magnetisme, statistisk mekanik og kvanteelektrodynamik. I 1946 blev han formand for den Videnskabelige og Teknologiske Komité under FN's Atomenergikommission.